Mavlono Ziyrakiy. Mavlono Ziyrakiy (XV XVI asr) – fors-tojik tilida ijod qilgan hirotlik shoir. Nomi “Majolis un-nafois”ning uchinchi majlisida tilga olinadi. Alisher Navoiy uni xushtabʼ shoir, deb atab, quyidagi bayt­ini keltiradi:Dar rohi ishq sangi jafo toʻshai man ast Dar koʻhu dasht lola jigar goʻshai man ast. (Mazmuni: Ishq yoʻlida jafo toshlari yoʻl ozigʻimdir; togʻu dashtlarda lola mening jigargoʻshamdir).“Majolis un-nafois”ning forsiy tarjimasidagi qoʻshimcha maʼlumotlarda turk sultoni Salimshoh Misr safari chogʻida (924 hijriy-qamariy/1518 milodiy) Muhammad Qazviniyga ushbu gʻazalga javob yozishni buyurgani aytiladi va ana shu naziraning matlaʼsi keltiriladi. Zayniddin Vosifiy “Badoyeʼ ul-vaqoe" asarida Mavlono Ziyrakiyning Navoiy tuzgan yoki qatnashgan yigʻin va anjumanlarda ishtirok etganini qayd etadi.